
מגילת אסתר- המחזה
רגע לפני- 
בזמן שהקריין מקריא- מומלץ להציג את דבריו ברקע. 
מומלץ וכדאי להוסיף משפטים מקשרים ודמויות קטנות [משרתים, נערות, אנשים ברחוב] כמו גם ריקודים כדי לעבות את העלילה וההצגה. 

*יש להתייחס להערות בסוגריים המרובעים כהמלצה. ניתן לשנות את הוראות הבימוי כרצונכם.

בשחקנים מתחלפים- כדאי לשמור על פריט מזהה שיעבור בין השחקנים.
אחשוורוש- גלימה בצבע בולט (אדום? זהב?), כתר ושרביט
אסתר המלכה- גלימה בצבע בולט (זהב? לבן? ורוד?) וכתר
מרדכי- גלימה בצבע בולט (תכלת?)

פרק א'
סצנה 1
אביזרים: ארמון- שולחנות נמוכים שאפשר לשבת סביבם, שטיחים, מפות זהב, בקבוקי יין, גביעי יין, כיסא למלך
[אחשוורוש יושב, סביבו משרתים ואנשים שותים ושמחים]
קריין: "וַיְהִי בִּימֵי אֲחַשְׁוֵרוֹשׁ הוּא אֲחַשְׁוֵרוֹשׁ הַמֹּלֵךְ מֵהֹדּוּ וְעַד כּוּשׁ שֶׁבַע וְעֶשְׂרִים וּמֵאָה מְדִינָה"
אחשוורוש, מלך פרס, מלך גדול המולך על 127 מדינות! בשנה השלישית למלכותו עושה משתה גדול לכל המדינות במשך 180 ימים. הוא מציג עושר, אוצרות וכלים יפים מכסף וזהב. אחר כך, עושה משתה נוסף בארמון המלך לכל מי שגר בשושן הבירה והיין ניתן בשפע
גם ושתי המלכה עשתה משתה לבנות/לנשים.
אחשוורוש [נהנתן, שיכור?, סביבו קבוצת משרתים]: הביאו אלי את המלכה ושתי, שכולם יוכלו לראות כמה יפה היא!
משרת [הולך-חוזר]: המלכה ושתי לא מסכימה לבוא
אחשוורוש [כועס מאוד]: לא יכול להיות! מה היא חושבת לעצמה? לא מקשיבה, מביישת אותי! [פונה לשרים] תגידו, אתם, מה לעשות עם המלכה ושתי שלא באה?
השר ממוכן: אדוני המלך, זו בעיה גדולה מאוד. אם כך מתנהגת המלכה- יעשו כך כל הנשים! הן לא יקשיבו לבעלים שלהן ואז- יהיה פה בלאגן גדול במדינה…  כולם צריכים לדעת שמלכה כזאת- לא יכולה להיות מלכה. ובמקומה, בחר לך מלכה חדשה.  כך ידעו כל הנשים לכבד את הבעלים שלהן. 
קריין: כששמע המלך אחשוורוש את העצה של השר ממוכן, קיבל אותה בשמחה והוציא הודעות בכל רחבי הממלכה.  "וַיִּשְׁלַח סְפָרִים, אֶל-כָּל-מְדִינוֹת הַמֶּלֶךְ--אֶל-מְדִינָה וּמְדִינָה כִּכְתָבָהּ, וְאֶל-עַם וָעָם כִּלְשׁוֹנוֹ:  לִהְיוֹת כָּל-אִישׁ שֹׂרֵר בְּבֵיתוֹ, וּמְדַבֵּר כִּלְשׁוֹן עַמּוֹ".

פרק ב'
סצנה 2
אביזרים: ארמון- כיסא למלך [ניתן להשאיר את האביזרים מהסצנה הקודמת]
קריין: אחרי הדברים האלה המלך אחשוורוש זכר את ושתי [ברקע- אחשוורוש עצוב, בוכה]
משרתים [מתייעצים ביניהם]
משרת 1: מה נעשה איתו?
משרת 2: תראו כמה הוא עצוב…
משרת 3: יש לי רעיון! [פונה למלך בהתלהבות] אדוני המלך, הגיע הזמן שתמצא לך כלה חדשה. תשמע, אנחנו נפרסם הודעות, בכל רחבי הממלכה, שכל הנערות היפות יבואו לכאן, לארמון שלך, יתקשטו, יתאפרו, יתכוננו… ומתוכן תמצא לך כלה. לא סתם כלה, כלה יפה יפה, טובה ונאמנה. 
אחשוורוש [מהנהן]: זה נשמע טוב. והכלה שאבחר- תמלוך במקום ושתי! קדימה! צאו לדרך!

סצנה 3
אביזרים: בית הנשים- שטיחים, שולחנות מלאים תמרוקים, כיסאות, בדים מזהב, מראות
קריין: באותו הזמן, "אִישׁ יְהוּדִי, הָיָה בְּשׁוּשַׁן הַבִּירָה; וּשְׁמוֹ מָרְדֳּכַי, בֶּן יָאִיר בֶּן-שִׁמְעִי בֶּן-קִישׁ--אִישׁ יְמִינִי". ומרדכי הזה, היה צדיק גדול, שיצא מירושלים לגלות עם יהויכין מלך יהודה על ידי נבוכדנצאר מלך בבל. ולמרדכי, אחיינית ושמה אסתר, ובשמה השני- הדסה, ההורים שלה נפטרו ומרדכי שמר וגידל אותה כמו בת. ואסתר- יפיפיה "יְפַת-תֹּאַר וְטוֹבַת מַרְאֶה".  כשהגיע המכתב מהמלך- לקחו את אסתר לארמון המלך.
[מרדכי ואסתר מדברים בצד של הבמה]
מרדכי [לאסתר]: שמרי על עצמך יקרה ולעולם אל תספרי שאת יהודיה [נלקחת על ידי השומרים לארמון המלך]
הגי, שומר הנשים: ברוכה הבאה לארמון המלך אחשוורוש. כאן תוכלי להתכונן לקראת הפגישה עם המלך אחשוורוש. ומי יודע? אולי בך יבחר המלך ותהיי המלכה של כולנו. מרגש, נכון? 
אסתר: אני מעדיפה להיות לבד עכשיו
הגי: הביאו לה כל מה שתצטרך! בשמים, איפור, נערות שישרתו אותה…
קריין: וכל הזמן הזה, "לֹא-הִגִּידָה אֶסְתֵּר, אֶת-עַמָּהּ וְאֶת-מוֹלַדְתָּהּ כִּי מָרְדֳּכַי צִוָּה עָלֶיהָ, אֲשֶׁר לֹא-תַגִּיד". 

מרדכי [בשער המלך, פונה לשומר]: אסתר בסדר, הכל בסדר? 
שומר: הכל בסדר, אמרתי לך גם אתמול, ושלשום וגם בשבוע שעבר- הכל בסדר. אסתר בסדר גמור. 

סצנה 4
אביזרים: בית הנשים- שטיחים, שולחנות מלאים תמרוקים, כיסאות, בדים מזהב, מראות. 
בצד השני של הבמה- ארמון המלך- כיסא למלך, שולחן עם בקבוקי יין וגביעים, מפות ושטיחים בזהב ואדום
קריין: ובארמון, הנערות עוברות ימים ארוכים של טיפוח לקראת הפגישה עם המלך. חודשים ארוכים בשמנים ובמוצרים יוקרתיים ואפילו יכלו לבקש כל דבר שיעזור למראה שלהן. 
[נערות עסוקות מול המראה, מבקשות מלא דברים והמשרתים דואגים להן. בצד- אסתר- קוראת, רוקמת…] 
הגי [לחוץ]: אסתר, עוד מעט תורך לפני המלך ולא התחלת להתארגן! מה להביא לך? 
אסתר: תודה, אין צורך בשום דבר.
הגי: אני מקווה בשבילך שהכל יהיה בסדר, בואי, המלך קורא לך.
[אסתר נלקחת על ידי המשרתים ונעמדת לפני המלך]
קריין: כשראה המלך את אסתר, אהב אותה מיד, הניח על הראש שלה כתר והכריז עליה כמלכה החדשה. 
[אחשוורוש שם כתר על ראשה של אסתר, המשרתים מריעים]
אחשוורוש: ממחר- משתה גדול לכבוד המלכה החדשה! המלכה אסתר! 
[המשך חגיגות של המשרתים]

סצנה 5
אביזרים: שער גדול. [ניתן להכין כבר את כל הבמה לסצנה 6 (רחוב בפרס) ולהעמיד את השער בצד הבמה כך שמרדכי ישב לידו.] 
קריין: ובאותם הימים, מרדכי יושב בשער המלך…
[בגתן ותרש מתלחשים, מרדכי שומע]
בגתן: הגיע הזמן למלך חדש
תרש: הגיע הזמן שהמלך אחשוורוש… ימות!
בגתן: יש לי רעיון [מתלחשים]
מרדכי [בצד, בהלם ובחשש]: אוי ואבוי, בגתן ותרש רוצים להרוג את המלך! אני חייב לספר לאסתר [רץ לספר]
קריין: מרדכי סיפר את מה ששמע לאסתר, ואסתר סיפרה לאחשוורוש, ואחשוורוש- מצווה לתלות את בגתן ותרש על העץ [שומרי המלך לוקחים את בגתן ותרש], והשם של מרדכי והסיפור שהציל את המלך נכתבו בספר הזכרונות של המלך אחשוורוש. 
 

פרק ג'
סצנה 6
אביזרים: רחוב בשושן הבירה- דוכנים, ארגזים, סחורה, 
קריין: לאחר בחירת אסתר למלכה, "גִּדַּל הַמֶּלֶךְ אֲחַשְׁוֵרוֹשׁ אֶת הָמָן בֶּן הַמְּדָתָא הָאֲגָגִי". המן זוכה לתפקיד חשוב מאוד בממלכה, המלך אוהב אותו מאוד ובגלל זה כל אנשי הממלכה משתחווים להמן. [רואים את המן עובר ברחוב וכולם משתחווים לו, הקרין ממשיך כשהמן עובר ליד מרדכי] רק מדרכי הצדיק "לֹא יִכְרַע וְלֹא יִשְׁתַּחֲוֶה" [המן כועס ויוצא, האנשים מתקהלים ליד מרדכי]
אנשים/משרתים: מרדכי, מה אתה עושה? למה אתה לא משתחווה? 
מדרכי: אני יהודי. ויהודי משתחווה רק למלך מלכי המלכים, הקדוש ברוך הוא [מרדכי יוצא, המן חוזר]

האנשים/המשרתים [להמן]: אדוני השר, רצינו רק לשאול לגבי מרדכי. האם העובדה שהוא יהודי, פוטרת אותו מלהשתחוות? 
המן [כועס]: מה פתאום! מרדכי הזה… צריך להיענש! למות! [חושב] לא לא, יש לי רעיון טוב יותר… כל היהודים צריכים למות! [צוחק, מרוצה]
קריין: ובחודש הראשון, הוא חודש ניסן, המן מפיל פור, ובהגרלה קובע את הזמן בו יענשו כל היהודים- חודש אדר.  

סצנה 7
-ארמון המלך-
המן [לאחשוורוש]: המלך, חשוב שתדע, יש עם אחד אצלנו בממלכה. עם מפוזר, מופרד. הדת שלהם שונה מאוד והם לא מקיימים את החוקים של המלך. אם המלך יסכים, אני מציע להרוג את היהודים. ולך, אתן מיד עשרת-אלפים כיכרות כסף. 
אחשוורוש: מה אתה אומר…? עשרת אלפים כיכרות כסף? שום בעיה. קח את הטבעת [מסיר] ועשה בה מה שתרצה. 
קריין [ברקע אחשוורוש והמן שותים וצוחקים]: וכך, לאחר הסכמת המלך, נשלחו הודעות בכל רחבי הממלכה "מדינה ומדינה ככתבה ועם ועם כלשונו"- ביום יג' באדר ציווה המלך להשמיד להרוג ולאבד את כל היהודים. "והעיר שושן נבוכה". 

פרק ד'
סצנה 8
קריין: ומרדכי, ידע את כל מה שקרה "וַיִּקְרַע מָרְדֳּכַי אֶת-בְּגָדָיו, וַיִּלְבַּשׁ שַׂק וָאֵפֶר; וַיֵּצֵא בְּתוֹךְ הָעִיר, וַיִּזְעַק זְעָקָה גְדוֹלָה וּמָרָה"  [ברקע מרדכי הולך עם שק ואפר, צועק צעקת כאב, יוצא מהבמה]. כמו מרדכי, כל היהודים ששומעים על ההחלטה הקשה - מתאבלים. 

[ניתן לחלק את הבמה לשתיים כך שבצד אחד ישחקו אסתר והמשרתים ובצד שני ישחקו מרדכי והתך] 
-בארמון- 
משרתת מספרת לאסתר: אסתר המלכה, מרדכי, הדוד שלך, יושב בשער המלך עם שק ואפר
אסתר: מרדכי? עם שק ואפר? אבל הוא יודע שאסור להגיע בלבוש כזה אל שערי הארמון. שלחו לו בגדים נקיים. 
משרתת: הוא לא רוצה, הוא לא מסכים ללבוש אותם
אסתר [קוראת להתך]: התך, אני צריכה את עזרתך. גש למרדכי וברר לי בבקשה מה קרה לו ולמה מתנהג ככה
התך: כן המלכה אסתר [יוצא]

סצנה 9
-שער המלך-
התך למרדכי: מרדכי, אסתר שלחה אותי לברר מה שלומך, מה קרה? למה אתה נראה ככה? 
מרדכי [עצוב ושבור, מראה לו דף/מגילה]: תראה, תראה מה כתוב, המן קבע להרוג את כל היהודים! קח את זה למלכה אסתר ותגיד לה, תגיד לה להתחנן לפני המלך על העם שלה, שיבטל את הגזרה… 
התך: מדרכי, אגיד את זה מיד לאסתר 

סצנה 10
-בארמון-
התך [בא בבהילות]: אסתר, אסתר, תראי! תראי! מרדכי הביא לך את זה. המן יהרוג את כל היהודים [אסתר קוראת, נבהלת] ומרדכי, הוא ביקש שאת תבואי למלך, למלך אחשוורוש, ותבקשי ממנו לבטל הכל.
אסתר: אני? למלך? אי אפשר… כולם יודעים שאי אפשר לבוא למלך מתי שרוצים. הוא יהרוג אותי. אבל… אולי… אם… אם יושיט לי את שרביט הזהב… אני אחיה. לא, לא, אני לא יכולה, לא יכולה, לא הייתי שם כבר חודש!
תגיד למרדכי שאני לא יכולה, מצטערת… [בוכה. התך יוצא] 

[כדי למנוע חזרתיות שבה מרדכי מדבר להתך והתך אומר שוב את אותן המילים לאסתר. אפשר להציג בפנטומימה את השיח בין מרדכי להתך. כשהתך חוזר לאסתר מתברר מה נאמר שם]

סצנה 11
התך [חוזר]: אסתר המלכה, מרדכי ביקש ממני להגיד לך- את הפתרון למצב! זה לא הזמן עכשיו לשתוק. זו ההזדמנות שלך לעשות מעשה בשביל העם שלך. יש לך את הכוח לשנות, את המלכה! בשביל זה הגעת עד לכאן! ואם תחליטי שלא- ההצלחה תגיע ממקום אחר…
אסתר [חושבת, מתלבטת, מתייצבת]: מסור למרדכי שיאסוף את כל היהודים בשושן הבירה. שלא יאכלו ולא ישתו שלושה ימים. גם אני והנערות שלי נצום. ואחר כך… אחר כך אבוא אל המלך. ומה שיהיה- יהיה. 

 
פרק ה'
סצנה 12
קריין: אחרי שלושה ימים של צום "וַתִּלְבַּשׁ אֶסְתֵּר מַלְכוּת וַתַּעֲמֹד בַּחֲצַר בֵּית הַמֶּלֶךְ הַפְּנִימִית נֹכַח בֵּית הַמֶּלֶךְ". 

[אסתר נעמדת מול אחשוורוש, אחשוורוש מגיש לה את השרביט והיא נוגעת בו]
אחשוורוש: מה קרה אסתר המלכה, איך אני יכול לעזור לך? עד חצי המלכות אתן לך
אסתר: אם יתאים לך, ואם מצאתי חן בעיניך, אשמח שאתה והמן תבואו למשתה שהכנתי במיוחד בשבילכם
אחשוורוש: משתה? את, אני והמן? בוודאי יקרה, אשמח מאוד. [פונה למשרתים] קדימה, למה אתם מחכים? לכו קראו להמן. ותגידו לו שיזדרז!

סצנה 13
[אסתר ואחשוורוש הולכים לצד השני, שם מחכה להם שולחן. מתיישבים. שותים. המן נכנס אחרי כמה שניות שמח ומאושר]
המן: שלום לכם אדוני המלך וגברתי המלכה. תודה על ההזמנה. 
אחשוורוש: שב איתנו, שתה משהו! [אחשוורוש והמן שותים, נהנים]. אסתר יקרה, הגענו, שתינו, נהננו. ועכשיו, עכשיו אולי תוכלי להגיד לי? מה בקשתך יקרה? עד חצי המלכות אתן לך.   
אסתר: השאלה שלי… הבקשה שלי… אם זה בסדר, ואם מצאתי חן בעיני המלך, אשמח שאתה והמן תבואו שוב, מחר, למשתה נוסף. ומחר כבר אסביר הכל.
אחשוורוש: בטח, ברור. נשמח לבוא מחר למשתה נוסף. נכון המן?
המן: בוודאי, בוודאי. 
[משיקים כוסות. נפרדים. יוצאים] 

סצנה 14
[המן מתהלך שמח ומאושר ברחוב. העבדים משתחווים לו. בסוף השורה- מרדכי. לא כורע ולא משתחווה. המן מתמלא בכעס. נכנס לביתו]
המן [כועס]: אני לא מאמין! איזו חוצפה! 
זרש אשתו: מה קרה יקירי?
בניו של המן: מה קרה אבא?
המן [בזעם]: אני, האיש הכי מכובד בממלכה! הכי עשיר בממלכה! הכי חשוב בממלכה! למי המלך מקשיב? לי! עם מי המלך מתייעץ? איתי! אפילו אסתר המלכה הזמינה אותי היום למשתה מיוחד! וכל זה, כל זה לא שווה לי כלום! אתם יודעים למה?
זרש והבנים: למה?
המן: כל זה לא שווה כלום כשאני רואה את מרדכי היהודי, החצוף הזה, לא משתחווה לי! מי הוא חושב שהוא?? היהודי הזה!?
זרש [חושבת, מהרהרת]: יקירי, יש לי רעיון. תבנה עמוד גבוה, מעץ, 50 אמה, ובבוקר תגיד למלך שיתלה את מרדכי על העמוד הזה! 
המן: את יודעת מה? רעיון מעולה! אבנה הלילה את העמוד ובבוקר אלך למלך אחשוורוש! קדימה, בנים, יש לנו הרבה עבודה הלילה… [יוצאים]

סצנה 15
פרק ו'
קריין: באותו הלילה לא הצליח המלך להירדם
[אחשוורוש במיטה, מתהפך מצד לצד]
אחשוורוש: אוף, מה אעשה? מה אעשה? כבר עשיתי הכל ואני לא מצליח להרדם… רגע, אני יודע מה! [פונה למשרתים] הביאו לי את ספר הזכרונות! איך לא חשבתי על זה קודם… [מביאים לו ספר, מעיין] ממ… מעניין… את זה אני זוכר. וגם את זה. רגע רגע, מה כתוב פה? מרדכי הציל אותי מבגתן ותרש שתכננו להרוג אותי. כןן, כן, אני זוכר את זה. תגידו [פונה למשרתים] איזה פרס יקר קיבל ממני מרדכי הזה?
משרת: אדוני, מרדכי לא קיבל שום פרס
אחשוורוש: מה אתה אומר… אז הוא צריך לקבל! לא כל אחד מציל את המלך ממוות! אבל… מה אתן לו? [מהרהר] מה יכול להיות טוב? רגע, תגידו מי פה בחצר?
משרת: המן פה בחצר
אחשוורוש: קראו לו!
[משרת יוצא, חוזר עם המן]
המן: שלום אדוני המלך, במקרה הסתובבתי פה, איך אוכל לעזור למלך האהוב עלי?
אחשוורוש: תגיד, המן, לך יש רעיונות טובים. מה אני יכול לעשות ולתת לאיש יקר שאני רוצה לכבד אותו מאוד?
המן: איש יקר? כבוד? מ… זה בטח איש מאוד חשוב
אחשוורוש: כן כן 
המן: בטח מישהו שהמלך מאוד אוהב
אחשוורוש: כן…
המן [לעצמו, בהתלהבות]: את מי ירצה המלך לכבד אם לא אותי…? [פונה למלך] אז ככה, מישהו שהמלך רוצה ביקרו, יביאו לו בגדים מכובדים של המלך, וירכיבו אותו על סוס של המלך ויניחו על הראש שלו כתר מלכות. ואז איש משרי המלך ילך לפניו ויקרא בקול "כָּכָה יֵעָשֶׂה לָאִישׁ אֲשֶׁר הַמֶּלֶךְ חָפֵץ בִּיקָרוֹ!" 
אחשוורוש: בגדי מלכות, סוס וכתר? מעניין… אתה יודע מה? אני אוהב את זה! אז עכשיו, קדימה, קח את הבגדים והסוס והכתר ועשה הכל למרדכי היהודי 
המן: מרדכי היהודי?? מרדכי?!? כן המלך [יוצא בהכנעה]

סצנה 16
[המן עובר עם מרדכי מקצה אחד של הבמה לקצה השני עד שיוצאים מהבמה]
המן: "ככה יעשה לאיש אשר המלך חפץ ביקרו! ככה יעשה לאיש אשר המלך חפץ ביקרו!"

סצנה 17
-בית המן-
המן [מגיע עייף ומותש]: מי היה מאמין שאני, השר הכי חשוב, ארכיב את מרדכי על הסוס. מדרכי! 
זרש: אִם מִזֶּרַע הַיְּהוּדִים מָרְדֳּכַי אֲשֶׁר הַחִלּוֹתָ לִנְפֹּל לְפָנָיו לֹא-תוּכַל לוֹ--כִּי-נָפוֹל תִּפּוֹל, לְפָנָיו
משרתי המלך [נכנסים בבהלה]: המן! המן! בוא מהר. אתה צריך לבוא למשתה של אסתר. היא מחכה לך!
המן: נכון! שכחתי מזה… אני בא, אני בא [יוצאים כולם]

פרק ז'
סצנה 18
[משתה אסתר. אסתר, אחשוורוש והמן סביב השולחן. משרתים עומדים ליד] 
אחשוורוש: אסתר יקרה שלי, הנה אנחנו נהנים ושמחים כאן. עכשיו אולי תוכלי להגיד לי? מה בקשתך יקרה? עד חצי המלכות אתן לך.
אסתר: אם מצאתי חן בעיניך ואם על המלך טוב, אבקש שהמלך יקשיב לבקשתי. גזרה קשה נגזרה עלי ועל העם שלי- החליטו להרוג אותנו. ולפחות, אם היינו נמכרים לעבדים, לפחות אז היית מרוויח מזה, אבל עכשיו- עכשיו החליטו להרוג. 
אחשוורוש [בפליאה]: על מה את מדברת אסתר? מי האיש שהחליט לעשות מעשה נורא כזה? 
אסתר [מצביעה על המן]: אִישׁ צַר וְאוֹיֵב, הָמָן הָרָע הַזֶּה! 
המן [מפוחד ומבוהל]: רגע, רגע, המלך אחשוורוש, תן לי להסביר…
אחשוורוש: שקט! אני צריך רגע של שקט [יוצא]
המן [נופל על ברכיה של אסתר, מתחנן]: בבקשה, המלכה אסתר, בבקשה, רחמי עלי. אני מתחנן, אתן לך כל מה שתרצי, בבקשה…
אחשוורוש [חוזר]: מה קורה כאן?!? גם את אשתי אתה רוצה לקחת?!? צא מכאן מיד!
חרבונה: המלך אחשוורוש, חשוב שתדע, המן הכין גם עמוד, מעץ, גבוה. הוא תכנן לתלות עליו את מרדכי היהודי…
אחשוורוש: עץ אתה אומר? תלו את המן על העץ הזה!

פרק ח'
סצנה 19
קריין: המן נתלה על העץ. ועוד באותו היום המלך נתן לאסתר את ביתו של המן. מרדכי הגיע לארמון והמלך נתן לו את טבעת המלך 

-ארמון המלך-
[אסתר ומרדכי נכנסים ונעמדים לפני אחשוורוש]
אסתר [בוכה, נופלת לרגלי המלך]: אחשוורוש, אני מתחננת. תלית את המן על העץ, נתת לי את הבית שלו ולמרדכי נתת את טבעת המלך אבל… הגזרה הקשה, הגזרה הקשה של המן עוד לא התבטלה. אנשים רבים מהממלכה מוכנים ומתכוננים להרוג את כל היהודים. 
אחשוורוש [מושיט לה את השרביט]: קומי אסתר יקרה [אסתר קמה]
אסתר: בבקשה, אם על המלך טוב וטובה אני בעיניו, נשלח הודעות חדשות ונבטל את ההחלטה. לא אוכל לראות את העם שלי בצרה קשה כל כך…  
אחשוורוש: אסתר ומרדכי, נתתי לכם את הבית של המן ואותו תליתי על העץ. אבל, כולם יודעים שהחלטה שהתקבלה ונחתמה בטבעת המלך אי אפשר לבטל… [חושב] תראו, אנחנו נעשה דבר כזה- אתם תכתבו הודעות חדשות ובהן יהיו כתוב שהיהודים יכולים להילחם, להגן על עצמם ולנקום באויבים שלהם. וכמובן, חתמו בטבעת המלך. זה הכי הרבה שאוכל לעשות.  
[אסתר ומדרכי מודים למלך ויוצאים]

סצנה 20
קריין: ובאותו החודש, קראו לסופרי המלך להוציא הודעות, צווים חדשים. ואחר כך יצאו שליחים רבים לכל רחבי הממלכה להודיע את ההודעה החדשה- "בִּשְׁלוֹשָׁה עָשָׂר לְחֹדֶשׁ שְׁנֵים-עָשָׂר, הוּא-חֹדֶשׁ אֲדָר. פַּתְשֶׁגֶן הַכְּתָב, לְהִנָּתֵן דָּת בְּכָל-מְדִינָה וּמְדִינָה, גָּלוּי, לְכָל-הָעַמִּים; וְלִהְיוֹת הַיְּהוּדִים עֲתִידִים לַיּוֹם הַזֶּה, לְהִנָּקֵם מֵאֹיְבֵיהֶם"  יהודים יכולים להגן על עצמם!
ומדרדכי? מָרְדֳּכַי יָצָא מִלִּפְנֵי הַמֶּלֶךְ, בִּלְבוּשׁ מַלְכוּת תְּכֵלֶת וָחוּר, וַעֲטֶרֶת זָהָב גְּדוֹלָה, וְתַכְרִיךְ בּוּץ וְאַרְגָּמָן; וְהָעִיר שׁוּשָׁן, צָהֲלָה וְשָׂמֵחָה. [ברקע- מרדכי עובר בלבוש מהודר, סביבו מריעים יהודים] ובכל מקום שמגיע אליו דבר המלך- שמחה וששון ליהודים. וְרַבִּים מֵעַמֵּי הָאָרֶץ, מִתְיַהֲדִים--כִּי-נָפַל פַּחַד-הַיְּהוּדִים, עֲלֵיהֶם.

פרק ט'
סצנה 21
קריין: לאחר שנשלחו הודעות המלך החדשות- נקמו היהודים באויבים ובשונאים שלהם: "וְנַהֲפוֹךְ הוּא, אֲשֶׁר יִשְׁלְטוּ הַיְּהוּדִים הֵמָּה בְּשֹׂנְאֵיהֶם". רבותי וגבירותיי, מהפך! יהודים נלחמים, גויים מפחדים ומרדכי- הופך לאיש מכובד מאוד מאוד. אסתר מבקשת מאחשוורוש יום נוסף להילחם ואחשוורוש מסכים. בשושן הבירה בלבד נהרגו 500 אנשים, ביניהם גם עשרת בני המן. וכך ביג' ויד' באדר נלחמו, ובטו'- נחו. וימים אלו הפכו ליום "שִׂמְחָה וּמִשְׁתֶּה וְיוֹם טוֹב וּמִשְׁלֹחַ מָנוֹת, אִישׁ לְרֵעֵהוּ"

מרדכי: יהודים יקרים, מהיום, כל שנה ושנה, נחגוג את הימים האלה ונזכור שהיום העצוב הפך ליום של שמחה! יום של אבל ליום של חג! נחגוג אותם במשתה, שמחה, משלוח מנות לאנשים הקרובים לנו וניתן גם לעניים. 

אסתר: כי המן, חשב להרוג אותנו ובסוף- תלו אותו ואת בניו על העץ! ולימים האלה נקרא- פורים. על שם הפור של המן. ובכל דור, בכל משפחה, בכל מדינה ובכך עיר- נחגוג ונזכור את ימי השמחה האלה. 

פרק י' 
קריין: "כִּי מׇרְדֳּכַי הַיְּהוּדִי מִשְׁנֶה לַמֶּלֶךְ אֲחַשְׁוֵרוֹשׁ וְגָדוֹל לַיְּהוּדִים וְרָצוּי לְרֹב אֶחָיו דֹּרֵשׁ טוֹב לְעַמּוֹ וְדֹבֵר שָׁלוֹם לְכׇל זַרְעוֹ"

כתיבה ועריכה: רוית רז
